遊韶石
作者：余靖
朝代：宋

paragraphs: 世務常喧囂，物外有真賞。
結友探勝槩，放情諧素想。
韶山南國鎮，靈蹤傳自曩。
雙闕倚天秀，一徑尋雲上。
長江遠縈带，衆巒疑負襁。
千里眇平視，萬形羅怪象。
日影避崑崙，鼇頭冠方丈。
青螺佛髻高，羣玉仙都敞。
霞城晴煜爚，桃溪春浩蕩。
仰攀霄漢近，俯瞰神魂怳。
澗深溜如織，巖虛動成響。
造化與真質，妙畫胡能倣。
賤子生海隅，逢辰辱朝奬。
靡成彝鼎勳，甘從丘壑往。
驚禽戀故林，困驥畏羈鞅。
茲遊得幽深，同懷樂清曠。
世言帝有虞，朔南聲教廣。
丹冥卜巡幸，翠華臨蒼莽。
簫韶曾此奏，鐘石無遺像。
但覺薰風存，翛然天籟爽。
姬公著治典，歷代所遵仗。
九野奠山川，萬靈通肸蠁。
醫閭與吳嶽，半列戎夷壤。
四時迎氣祠，猶煩禮官掌。
況乃祝融區，羣物資含養。
來儀威鳳居，樂育菁莪長。
膚寸起成霖，崇高一方仰。
躋之佐衡霍，無慙公侯享。